Ympäri Lappia herättiin torstaiaamuun silmiä hieraisten. Sääennusteet pitivät paikkansa ja aamuyön aikana oli satanut lunta nurmikoille ja kesän kukkaistutuksille.

Ilmatieteen laitos kerää viralliset havainnot sademääristä aamuyhdeksän jälkeen. Jo ennen sitä havaintopisteillä Inarin Saariselällä lumimäärä oli 8 senttimetriä ja Rovaniemen lentokentällä 5 senttimetriä, kertoo Ylen meteorologi Matti Huutonen.

Havaintopisteitä ei ole kaikkialla Lapissa mutta Liikenneviraston kelikameroista voi kerätä lisää näköhavaintoja kesäkuun lumisateesta. Valkeaa peitettä näkyy aamun kamerakuvissa esimerkiksi Ylläksen maisematiellä Kolarissa ja Utsjoen Petsikossa.